Fostul vicepreşedinte al PNL, Ben-Oni Ardelean, împreună cu platforma sa politică "Mişcarea Speranţei", revine în echipa Partidului Naţional Liberal, au anunţat liberali, scrie news.ro.
"Partidul Naţional Liberal va avea întotdeauna porţile deschise pentru toţi oamenii de bună credinţă, cu o carieră profesională respectabilă şi o contribuţie semnificativă în domeniul lor de activitate. Astăzi, fostul vicepreşedinte PNL, Ben-Oni Ardelean, împreună cu platforma sa politică, revine în echipa Partidului Naţional Liberal. Vrem, în acelaşi timp, să lansăm un apel către toţi cei din zona de dreapta a spectrului politic. Noi credem că viitorul este al celor care pun umărul la viaţa cetăţii şi avem convingerea că, împreună, putem orienta politica spre calitate, eficienţă şi o viziune axată pe nevoile românilor", arată comunicatul de presă al PNL.
Sursa citată mai spune că, "în faţa unui context geopolitic extrem de complicat, astăzi, mai mult ca niciodată, solidaritatea şi coeziunea sunt esenţiale pentru a ne asigura că avem o voce puternică şi coerentă în faţa schimbărilor şi ameninţărilor de pe scena internaţională".
Pe 29 septembrie 2023, deputatul Ben Oni Ardelean a lansat oficial proiectul politic conservator "Mişcarea Speranţei". "Voi face tot ce îmi stă în putinţă ca această mişcare să devină un jucător semnificativ în peisajul politic din România, pentru că tot ce mă interesează în momentul de faţă, este ca voi să aveţi din nou încredere în cei care vă reprezintă", a afirmat el.
Pe 3 octombrie 2023, Ardelean a înştiinţat Biroul permanent al Camerei Deputaţilor că demisionează din PNL şi va activa de, marţi, ca neafiliat.